《明月歌二首 其一》
宋代·米芾

高高凝碧夜色卷，八荒更无纤云屯。冰轮直压巨鳌首，东海万里齐崩奔。

仰观左右毛骨竦，徐扫澄烟摄群动。

寥泬初疑玉兔跳，银潢更恐金波涌。儿童争指桂枝好，游人不厌嫦娥老。

苦留清景拂疏星，要与羲和接昏晓。光到长门知不知，犹胜关山人未归。

清风著我生双翼，来作蟾宫变化飞。

作者简介：米芾（1051-1107），北宋书法家、画家，书画理论家。祖籍太原，迁居襄阳。天资高迈、人物萧散，好洁成癖。被服效唐人，多蓄奇石。世号米颠。书画自成一家。能画枯木竹石，时出新意，又能画山水，创为水墨云山墨戏，烟云掩映，平淡天真。善诗，工书法，精鉴别。擅篆、隶、楷、行、草等书体，长于临摹古人书法，达到乱真程度。宋四家之一。曾任校书郎、书画博士、礼部员外郎。